CELEX: 52017PC0426
Language: lt
Date: 2017-08-11
Title: Pasiūlymas TARYBOS ĮGYVENDINIMO SPRENDIMAS kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2017 08 11
            COM(2017) 426 final
            2017/0192(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2017 m. balandžio 26 d.) Rumunija paprašė pratęsti leidimą taikyti priemonę, kuria nukrypstama nuo PVM direktyvos 287 straipsnio ir kuria leidžiama nuo PVM atleisti apmokestinamuosius asmenis, kurių metinė apyvarta neviršija tam tikros ribos. Taip pat Rumunija paprašė padidinti atleidimo nuo PVM ribą nuo 65 000 EUR sumos, apskaičiuotos nacionaline valiuta, iki 88 500 EUR sumos, apskaičiuotos nacionaline valiuta. 
            
            
               Vadovaudamasi PVM direktyvos 395 straipsnio 2 dalimi, 2017 m. birželio 9 d. raštu Komisija apie Rumunijos prašymą pranešė kitoms valstybėms narėms. 2017 m. birželio 12 d. raštu Komisija pranešė Rumunijai, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Remiantis PVM direktyvos 287 straipsnio 18 dalimi, Rumunija gali atleisti nuo PVM apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą. Remiantis Tarybos įgyvendinimo sprendimu 2012/181/ES
                  2
               , Rumunijai leidžiama taikyti didesnę ribą, taigi atleisti nuo PVM apmokestinamuosius asmenis, kurių metinė apyvarta neviršija 65 000 EUR. Šios priemonės taikymas buvo pratęstas Tarybos įgyvendinimo sprendimu 2014/931/ES
                  3
               , kuris baigia galioti 2017 m. gruodžio 31 d. Rumunija paprašė pratęsti priemonės taikymą tolesnį ribotą laikotarpį, o taip pat padidinti atleidimo nuo PVM ribą iki 88 500 EUR. 
            
            
               Tikimasi, kad padidinus šią ribą sumažės įmonių, kurių ekonominis aktyvumas yra sumažėjęs, su PVM susiję įsipareigojimai, todėl šių smulkaus verslo įmonių aktyvumas padidės, nes jos bus atleistos nuo daugelio mokestinių prievolių, kaip antai nuo prievolės pildyti PVM deklaracijas arba saugoti PVM registrus. Be to, tikimasi, kad padidinus šią ribą sumažės mokesčių administratoriams tenkanti našta, nes nebereikės prižiūrėti mažos apimties pajamų surinkimo iš didesnio skaičiaus smulkaus verslo įmonių. 
            
            
               Anot Rumunijos, padidinta riba turės nežymų poveikį valstybės pajamoms. Numatoma, kad padidinus ribą valstybės biudžeto pajamos sumažėtų maždaug 0,60 % visų pajamų iš PVM. 
            
            
               Apmokestinamieji asmenys, kurių apyvarta neviršija ribos, ir toliau turės galimybę užsiregistruoti PVM mokėtojais.
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas buvo leista taikyti ir kitoms valstybėms narėms. Belgijai
                  4
                buvo leista taikyti 25 000 EUR ribą, Liuksemburgui
                  5
                – 30 000 EUR ribą, Lenkijai
                  6
                ir Estijai
                  7
                – 40 000 EUR ribą, Lietuvai
                  8
                 – 45 000 EUR ribą, Latvijai
                  9
                ir Slovėnijai
                  10
                – 50 000 EUR ribą, Italijai
                  11
                – 65 000 EUR ribą. 
            
            
               Nuo PVM direktyvos nukrypti leidžiančios nuostatos visada turėtų būti taikomos ribotą laiką, kad būtų galima įvertinti jų poveikį. Be to, PVM direktyvos 281–294 straipsnių nuostatos dėl specialios smulkaus verslo įmonėms skirtos schemos šiuo metu yra peržiūrimos. Kaip skelbta PVM veiksmų plane
                  12
                ir 2017 m. Komisijos darbo programoje
                  13
               , Komisijos pasiūlymas visapusiško supaprastinimo dokumentų rinkinio forma bus pateiktas iki 2017 m. pabaigos.
            
            
               Todėl siūloma, kad nuo 2018 m. sausio 1 d. iki 2020 m. gruodžio 31 d. arba kol įsigalios direktyva, kuria iš dalies keičiamos PVM direktyvos nuostatos dėl specialios smulkaus verslo įmonėms skirtos schemos, Rumunijai taikoma riba būtų padidinta iki 88 500 EUR sumos, apskaičiuotos nacionaline valiuta. 
            
            
               •Suderinamumas su kitomis Sąjungos politikos sritimis
            
            
               Nors ši riba, palyginti su kitoms valstybėms narėms nustatytomis ribomis, yra palyginti didelė, priemonė atitinka su mažosiomis įmonėmis susijusius Sąjungos tikslus, išdėstytus Komisijos komunikate „Visų pirma galvokime apie mažuosius“. Europos iniciatyva „Small Business Act“
                  14
               , kuriame valstybės narės raginamos teisėkūroje atsižvelgti į MVĮ būdingus bruožus ir supaprastinti esamą reglamentavimo aplinką.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               PVM direktyvos 395 straipsnis. 
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti procedūras papildomam skaičiui mažųjų apmokestinamųjų asmenų ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas yra pagrįstas Rumunijos pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               
                  Pasiūlymu dėl Tarybos įgyvendinimo sprendimo didinama metinės apyvartos riba, kurios nesiekiantys apmokestinamieji asmenys gali būti atleidžiami nuo PVM. Taigi juo išplečiama supaprastinimo priemonės, kuria panaikinama daug PVM prievolių įmonėms, kurių metinė apyvarta neviršija nacionaline valiuta apskaičiuotos 88 500 EUR sumos, taikymo sritis. 
               
               
                  Asmenys, kurių apmokestinamoji apyvarta neviršija ribos, neprivalės registruotis PVM mokėtojais ir neprivalės saugoti PVM registrų arba teikti PVM deklaracijų. Taikant priemonę sumažės jiems tenkanti administracinė našta. Taip pat sumažės mokesčių administratorių darbo krūvis, nes nebereikės prižiūrėti mažos apimties pajamų surinkimo iš didesnio skaičiaus smulkaus verslo įmonių. 
               
            
            
               Apskaičiuota, kad ribos padidinimo poveikis Rumunijos PVM pajamoms sudarys maždaug 0,60 % visų PVM pajamų.
            
            
               4.POVEIKIS BIUDŽETUI
            
            
               Pasiūlymas ES biudžetui poveikio neturi, kadangi Rumunija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį.
            
         
         
            
               2017/0192 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB
                  15
                dėl pridėtinės vertės mokesčio bendros sistemos, ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)remdamasi Direktyvos 2006/112/EB 287 straipsnio 18 punktu, Rumunija nuo PVM gali atleisti apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą;
            
            
               (2)remiantis Tarybos įgyvendinimo sprendimu 2012/181/ES
                  16
               , Rumunijai leidžiama taikyti didesnę ribą, taigi atleisti nuo PVM apmokestinamuosius asmenis, kurių metinė apyvarta neviršija 65 000 EUR. Šios priemonės taikymas buvo pratęstas Tarybos įgyvendinimo sprendimu 2014/931/ES
                  17
               , kuris baigia galioti 2017 m. gruodžio 31 d.;
            
            
               (3)raštu (jį Komisija užregistravo 2017 m. balandžio 26 d.) Rumunija paprašė toliau leisti taikyti priemonę, kuria nukrypstama nuo Direktyvos 2006/112/EB 287 straipsnio 18 dalies ir kuria leidžiama nuo PVM atleisti apmokestinamuosius asmenis, kurių metinė apyvarta neviršija 88 500 EUR ribos; 
            
            
               (4)didesnė riba taikant specialią schemą smulkaus įmonėms yra paprastinimo priemonė, nes ji gali labai sumažinti smulkaus verslo įmonių PVM prievoles;
            
            
               (5)remdamasi Direktyvos 2006/112/EB 395 straipsnio 2 dalimi, 2017 m. birželio 9 d. raštu Komisija pranešė kitoms valstybėms narėms apie Rumunijos prašymą. 2017 m. birželio 12 d. raštu Komisija pranešė Rumunijai, kad turi visą prašymui įvertinti būtiną informaciją;
            
            
               (6)Rumunija tikisi, kad taikant šią priemonę bus sumažinti su PVM susiję įsipareigojimai tam tikram skaičiui smulkaus verslo įmonių. Be to, dėl to sumažėtų mokesčių administratoriams tenkanti našta, nes nebereikės prižiūrėti mažos apimties pajamų surinkimo iš didesnio skaičiaus smulkaus verslo įmonių; 
            
            
               (7)atsižvelgiant į tai, kad dėl šios nukrypti leidžiančios priemonės sumažės smulkaus verslo įmonių PVM prievolės, Rumunijai turėtų būti leista taikyti šią priemonę ribotu laikotarpiu. Apmokestinamieji asmenys toliau turėtų turėti galimybę rinktis įprastines PVM procedūras;
            
            
               (8)Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, todėl gali būti, kad direktyva, kuria iš dalies keičiamos tos Direktyvos 2006/112/EB nuostatos, įsigalios anksčiau, nei baigs galioti nukrypti leidžianti nuostata;
            
            
               (9)remiantis Rumunijos pateikta informacija, padidinta riba turės nežymų poveikį bendrai galutinio vartojimo etape surenkamų mokesčių pajamų sumai;
            
            
               (10)nukrypti leidžianti nuostata nedaro poveikio Sąjungos nuosaviems ištekliams, gaunamiems iš PVM, nes Rumunija apskaičiuos kompensaciją pagal Tarybos reglamento (EEB, EURATOMAS) Nr. 1553/89
                  18
                6 straipsnį,
            
            
               PRIĖMĖ ŠĮ SPRENDIMĄ: 
            
         
         
            
               1 straipsnis
            
            
               Nukrypstant nuo Direktyvos 2006/112/EB 287 straipsnio 18 punkto, Rumunijai leidžiama nuo PVM atleisti apmokestinamuosius asmenis, kurių metinė apyvarta neviršija 88 500 EUR lygiavertės sumos nacionaline valiuta pagal jos įstojimo dienos valiutos konvertavimo kursą.
            
            
               2 straipsnis
            
            
               Šis sprendimas taikomas nuo 2018 m. sausio 1 d. iki 2020 m. gruodžio 31 d. arba iki direktyvos, kuria iš dalies keičiamos Direktyvos 2006/112/EB 281–294 straipsnių nuostatos, įsigaliojimo dienos, atsižvelgiant į tai, kuri data yra ankstesnė.
            
            
               3 straipsnis
            
            
               Šis sprendimas skirtas Rumunijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1. 
               
               
                  
                     (2)
                  OL L 92, 2012 3 30, p. 26. 
               
               
                  
                     (3)
                  OL L 365, 2014 12 19, p. 145. 
               
               
                  
                     (4)
                  2015 m. gruodžio 10 d. Tarybos įgyvendinimo sprendimas (ES) 2015/2348, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 330, 2015 12 16, p. 51).
               
               
                  
                     (5)
                  2017 m. vasario 21 d. Tarybos įgyvendinimo sprendimas (ES) 2017/319, kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 47, 2017 2 24, p. 7–8). 
               
               
                  
                     (6)
                  2016 m. lapkričio 21 d. Tarybos įgyvendinimo sprendimas (ES) 2016/2090, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 324, 2016 11 30, p. 7).
               
               
                  
                     (7)
                  2017 m. kovo 21 d. Tarybos įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 80, 2017 3 25, p. 33).
               
               
                  
                     (8)
                  2014 m. lapkričio 7 d. Tarybos įgyvendinimo sprendimas 2014/795/ES, kuriuo pratęsiamas Įgyvendinimo sprendimo 2011/335/ES, kuriuo leidžiama Lietuvos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymo laikotarpis (OL L 330, 2014 11 15, p. 44).
               
               
                  
                     (9)
                  2014 m. lapkričio 7 d. Tarybos įgyvendinimo sprendimas 2014/796/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 330, 2014 11 15, p. 46).
               
               
                  
                     (10)
                  2015 m. lapkričio 10 d. Tarybos įgyvendinimo sprendimas (ES) 2015/2089, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 302, 2015 11 19, p. 107).
               
               
                  
                     (11)
                  2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (12)
                  Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, Briuselis, 2016 4 7, COM(2016) 148 final.
               
               
                  
                     (13)
                  „2017 m. Komisijos darbo programa. Sauganti, galių teikianti ir ginanti Europa“, Strasbūras, 2016 10 25, COM(2016) 710 final.
               
               
                  
                     (14)
                  2008 m. birželio 25 d. COM(2008) 394.
               
               
                  
                     (15)
                  OL L 347, 2006 12 11, p. 1.
               
               
                  
                     (16)
                  2012 m. kovo 26 d. Tarybos įgyvendinimo sprendimas 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos (OL L 92, 2012 3 30, p. 26). 
               
               
                  
                     (17)
                  2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145). 
               
               
                  
                     (18)
                  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų lėšų, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).